**OBRAZLOŽENJE**

**NACRTA PRIJEDLOGA PRAVLINIKA O PROVEDBI POSTUPAKA JEDNOSTAVNE NABAVE**

**I. PRAVNA OSNOVA**

Dubrovačko-neretvanska županija javni je naručitelj i obveznik primjene Zakona o javnoj nabavi ("Narodne novine" broj 120/16. i 114/22. ).

Člankom 12. Zakona o javnoj nabavi propisano je da se taj Zakon ne primjenjuje na nabavu robe i usluga te provedbu projektnih natječaja procijenjene vrijednosti manje od 26.540,00 eura i radova procijenjene vrijednosti manje od 66.360,00 eura.

Člankom 15. stavkom 2. istoga Zakona propisano je da pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije.

Statutom Dubrovačko-neretvanske županije ("Službeni glasnik Dubrovačko - neretvanske županije“, broj: 3/21), člankom 23. propisano je da Županijska skupština Dubrovačko-neretvanske županije donosi odluke i druge opće akte kojima se uređuju pitanja iz samoupravnog djelokruga Dubrovačko-neretvanske županije.

**II. POSTUPCI I PRAVILA PROVEDBE JEDNOSTAVNE NABAVE**

U cilju usklađenja s direktivama o javnoj nabavi Europske unije., Hrvatski sabor, 9. prosinca 2016. godine, donio je Zakon o javnoj nabavi koji je objavljen u „Narodnim novinama“ broj 120/16, a stupio je na snagu 1. siječnja 2017. godine. Službeni skraćeni naziv novog Zakona o javnoj nabavi je ZJN 2016 (daljnje u tekstu: ZJN 2016). Stupanjem na snagu ZJN 2016 prestao je važiti prethodni Zakon o javnoj nabavi ("Narodne novine" broj 90/11, 83/13,143/13 i 13/14).

Člankom 12. stavkom 1. točkom 1. ZJN 2016 propisan je nacionalni financijski prag za nabavu robe i usluga te provedbu projektnih natječaja procijenjene vrijednosti (bez PDV-a) manje od 200.000,00 kuna te radova procijenjene vrijednosti (bez PDV-a) manje od 500.000,00 kuna na koji se zakon ne primjenjuje.

Za nabavu ispod nacionalnog financijskog praga člankom 15. stavkom 1. ZJN 2016 uveden je naziv - jednostavna nabava. Člankom 15. stavkom 2. ZJN 2016 utvrđeno je da Pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije. Navedeni opći akt te sve njegove kasnije promjene naručitelj je obvezan objaviti na internetskim stranicama. Bitno je naglasiti da su naručitelji, sukladno članku 447. ZJN 2016, bili obvezni u roku od šest mjeseci od dana stupanja na snagu ZJN 2016 uskladiti svoje interne akte donesene na temelju članka 18. stavka 3. Zakona o javnoj nabavi ("Narodne novine", broj 90/11,83/13,143/13 i 13/14) s odredbama ZJN 2016, te je propisano da akti koji ne budu usklađeni po samom zakonuprestaju važiti istekom toga roka, tj. prestaju važiti 1. srpnja 2017. godine.

Slijedom prethodno navedenoga, a s obzirom da odredbama ZJN 2016, nije propisan način donošenja općeg akta o jednostavnoj nabavi, nakon provedenog postupka savjetovanja sa zainteresiranom javnošću, Župan Dubrovačko-neretvanske županije je dana 28. veljače 2017. godine, donio Pravilnik o jednostavnoj nabavi KLASA: 406-01/17-02/17, URBROJ: 2117/1-01-17-01, koji je objavljen u Službenom glasniku Dubrovačko - neretvanske županije, broj: 4/17. te na internetskim stranicama. Takva procedura donošenja predmetnog akta u skladu je s uputom Ministarstva uprave od 8. kolovoza 2017. godine, u kojoj se pored ostalog navodi da u cilju operativnosti, djelotvornosti i učinkovitosti provedbe postupaka javne nabave, opći akt iz članka 15. stavka 2. ZJN 2016, može donijeti i izvršno tijelo JLRS (općinski načelnik, gradonačelnik, odnosno župan) ako je za to ovlašten posebnim propisom.

Stoga je na isti način donesen i Pravilnik o provedbi postupaka jednostavne nabave KLASA: 406-01/21-02/90, URBROJ: 2117/1-01-21-03, od 16. srpnja 2021. godine objavljen u Službenom glasniku Dubrovačko-neretvanske županije, br. 9/21 i na internetskim stranicama, a čijim je stupanjem na snagu prethodno navedeni Pravilnik o jednostavnoj nabavi prestao važiti.

Potreba za donošenjem novog akta o provedbi postupaka jednostavne nabave proizlazila je iz činjenice da su se od 1. siječnja 2020. godine značajno proširile ovlasti i poslovi iz djelokruga rada upravnih tijela Dubrovačko-neretvanske županije, koje su pored ostalog zahtijevale prilagodbu ustrojstva upravnih tijela kao i procedura postupanja u jednostavnoj nabavi.

Naime, stupanjem na snagu Zakona o sustavu državne uprave („Narodne novine“, broj 66/19) omogućeno je povjeravanje poslova državne uprave jedinicama područne (regionalne) samouprave, zbog čega su od 1. siječnja 2020. godine poslovi državne uprave iz nadležnosti ureda državne uprave u županijama (koji su prestali s radom) povjereni županijama, pa tako i upravnim tijelima Dubrovačko-neretvanske županije.

Nadalje je provedba postupaka javne nabave u praksi ukazala na potrebu za određenim izmjenama u zakonodavnom okviru, prvenstveno u dijelu sustava pravne zaštite a sve kako bi se osigurala efikasnost i ekonomičnost provedbe postupaka; potreba da se žalba u postupcima javne nabave izjavljuje isključivo elektroničkim sredstvima komunikacije, koristeći povezane sustave Elektroničkog oglasnika javne nabave Republike Hrvatske i Državne komisije; kao i radi davanja mogućnosti naručiteljima da u određenim slučajevima ne primjenjuju odredbe Zakona u svrhu saniranja posljedica prirodnih nepogoda, velikih nesreća i katastrofa i obnove nakon njih.

Pored svega prethodno navedenog izmjene su bile neophodne i radi potrebe zakonske prilagodbe povezane s uvođenjem eura kao službene valute u Republici Hrvatskoj.

S tim u vezi je Hrvatski sabor, 23. rujna 2022. godine, donio je Zakon o izmjenama i dopunama Zakona o javnoj nabavi koji je objavljen u „Narodnim novinama“ broj 144/22, a koji je stupio na snagu većim dijelom osmog dana od objave (11. listopada 2022. godine), dok je manji dio odredbi Zakona stupio na snagu na dan uvođenja eura kao službene valute u Republici Hrvatskoj (1. siječnja 2023. godine).

Međutim, navedenim uvođenjem eura nastala je potreba ne samo za mijenjanjem pojedinih zakona već i drugih propisa te se stoga, nakon provedenog postupka savjetovanja sa zainteresiranom javnošću, a radi usklađivanja sa odredbama Zakona o izmjenama i dopunama Zakona o javnoj nabavi, Skupštini Dubrovačko-neretvanske županije, predlaže donošenje ovog Pravilnika o provedbi postupaka jednostavne nabave.

Naime, prema pravnom shvaćanju Visokog upravnog suda Republike Hrvatske iznesenom u presudi od 24. listopada 2022. godine Posl. broj: Usoz-148/20-15, ovlast za donošenje Pravilnika o jednostavnoj nabavi pripada predstavničkom tijelu jedinice lokalne, područne (regionalne) samouprave, u skladu s odredbom članka 35. točka 2. Zakona o lokalnoj, područnoj (regionalnoj) samoupravi, a ne tijelima izvršne vlasti.

Slijedom svega navedenog, potrebno je postojeći Pravilnik o provedbi postupaka jednostavne nabave („Službeni glasnik Dubrovačko-neretvanske županije“, br. 9/21) staviti izvan snage, a umjesto njega osnažen odlukom predstavničkog tijela donijeti predloženi Pravilnika o provedbi postupaka jednostavne nabave.

Vodeći računa o tome da postupci nabave i način provedbe nabave ispod zakonskog praga ne bi smjeli usporiti proces nabave i odvijanje drugih poslovnih procesa, ovim nacrtom prijedloga Pravilnika o provedbi postupaka jednostavne nabave (u daljnjem tekstu: Pravilnik) predlažu se tri vrste postupaka jednostavne nabave te vrijednosni pragovi za njihovu primjenu, i to:

1. postupci procijenjene vrijednosti manje od 2.650,00 eura,
2. postupci procijenjene vrijednosti od 2.650,00 eura do 6.630,00 eura,
3. postupci procijenjene vrijednosti veće od 6.630,00 eura i manje od 26.540,00 eura za robe i usluge, odnosno manje od 66.360,00 eura za radove.

Prvi vrijednosti prag za robu, radove i usluge je do 2.650,00 eura procijenjene vrijednost bez PDV-a, za koji se predlaže liberalniji pristup i mogućnost ugovaranja nabave izravnim ugovaranjem s jednim gospodarskim subjektom po vlastitom izboru upravnog tijela koje ugovara nabavu.

Za drugi vrijednosni prag za robu, radove i usluge procijenjene vrijednosti (bez PDV-a) jednake ili veće od 2.650,00 eura, a manje od 6.630,00 eura predlaže se primjena postupka odnosno upućivanje poziva za dostavu ponude na adresu jednom ili više gospodarskih subjekata, za kojeg postoje saznanja da obavlja djelatnost vezanu za predmet nabave, na dokaziv način (posredno putem pošte, elektroničke pošte, telefaksa ili objavom poziva na internetskim stranicama naručitelja). Poziv se dodatno može objaviti i na internetskim stranicama Dubrovačko-neretvanske županije na dijelu internetske stranice koji se odnosi na javnu nabavu <https://www.edubrovnik.org/category/javna-nabava/postupci-jednostavne-nabave/> .

Za treći vrijednosni prag za robe, radova i usluga čija je procijenjena vrijednost bez PDV-a jednaka ili veća od 6.630,00 eura, a manja od 26.540,00 eura za robu i usluge, odnosno manja od 66.360,00 eura za radove predlaže se provedba postupka poziva na dostavu ponuda jednom ili više gospodarskih subjekata za koje postoje saznanja da obavljaju djelatnost vezanu za predmet nabave, na dokaziv način (posredno putem pošte, elektroničke pošte, telefaksa). Istovremeno sa slanjem poziva za dostavu ponuda jednom ili više gospodarskih subjekata iz stavka 1. ovoga članka, Tijelo nabave na dijelu internetske stranice Dubrovačko-neretvanske županije koji se odnosi na javnu nabavu objavljuje poziv za dostavu ponuda za sve zainteresirane gospodarske subjekte (<https://www.edubrovnik.org/category/javna-nabava/postupci-jednostavne-nabave/> ) .

Za nabavu iz drugog i trećeg vrijednosnog praga člankom 7. stavkom 3. predloženog Pravilnika predviđene su iznimke, u kojima se nabava procijenjene vrijednosti jednake ili veće od 2.650,00 eura bez PDV-a može provesti po postupku izravnog ugovaranja, odnosno upućivanjem poziva na dostavu ponuda samo jednom gospodarskom subjektu, i to u sljedećim slučajevima:

1. nabave usluga od ponuditelja čiji se odabir predlaže zbog specijalističkih stručnih znanja i posebnih okolnosti (konzultantske, specijalističke usluge, tehnički razlozi i sl.),
2. nabave robe zbog posebnih okolnosti ili po posebnim uvjetima,
3. nabave zdravstvenih usluga, socijalnih usluga, usluga obrazovanja (specijalističke edukacije dogovorene u suradnji s naručiteljem), konzervatorske usluge, usluge hotelskog smještaja (usluge putničkih agencija), restoranske usluge, usluge cateringa,
4. kada zbog umjetničkih i/ili razloga povezanih sa zaštitom isključivih prava ugovor može izvršiti samo određeni ponuditelj,
5. kada u postupku prikupljanja ponuda nije dostavljena niti jedna ponuda,
6. žurne nabave uzrokovane događajima koji se nisu mogli unaprijed predvidjeti.

U nastavku se daje obrazloženje pojedinih odredbi Nacrta prijedloga Pravilnika

**I. OPĆE ODREDBE** (*Članak 1.-4.)*

Odredbom članka 1.-4. definiran je predmet Pravilnika, obveze i odgovornosti upravnih tijela naručitelja i financijski pragovi na koje se Pravilnik primjenjuje.

**II. PRIPREMA POSTUPKA** *(Članak 5.)*

Odredbom članka 5. Pravilnika utvrđena je obveza upravnim tijelima naručitelja nadležnim u provedbi postupaka jednostavne nabave iz ovoga Pravilnika, da poštuju propisane procedure za planiranje i pokretanje postupka, kako bi se ojačala odgovornost za ekonomično i svrhovito trošenje proračunskih sredstava.

**III. POSTUPCI JEDNOSTAVNE NABAVE** *(Članci 6. – 7.)*

Odredbama članaka 6.-7. Pravilnika utvrđuju se vrste postupaka jednostavne nabave te vrijednosni pragovi za njihovu primjenu. Također, odredbom članka 7. stavak 3. propisani su slučajevi u kojima se nabava radova, robe i usluga iznimno može provesti izravnim ugovaranjem, odnosno upućivanjem poziva za sklapanje ugovora samo jednom gospodarskom subjektu.

**IV. DOKUMENTACIJA UZ POZIV** (Članci 8.- 9.)

Odredbama članaka 8.-9. Pravilnika propisuje se sadržaj poziva na dostavu ponuda, kriteriji za odabir ponude, određuju rokovi za dostavu ponude, kao i načini komunikacije i ostale razmjene informacija između sudionika u postupku jednostavne nabave.

**V. PONUDA (**Članak 10.)

Odredbom članka 10. Pravilnika određuje se pojam ponude, propisuju se zahtjevi u pogledu sadržaja i oblika ponude.

**VI. ODABIR PONUDE U POSTUPKU JEDNOSTAVNE NABAVE** (Članak 11.)

U postupcima jednostavne nabave predviđenih ovim Pravilnikom odredbama članka 11 propisuju se pretpostavke za izradu valjane ponude, propisuje se postupak otvaranja, pregleda, ocjene i odabira pravovremeno dostavljenih ponuda te obveza donošenja i način dostave odluke o odabiru ili poništenju jednostavne nabave.

**VII. IZVRŠENJE JEDNOSTAVNE NABAVE** (Članak 12.)

Odredbom članka 12. Pravilnika utvrđena je obveza upravnim tijelima naručitelja da prate realizaciju ugovorenog na temelju provedenog postupka jednostavne nabave te da u roku od najkasnije 30 dana nakon izvršenja jednostavne nabave izvijeste tijelo nabave o izvršenju jednostavne nabave, a radi evidentiranja.

**VIII. REGISTAR UGOVORA** (Članak 13. i 14.)

Sukladno članku 13. Pravilnika tijelo nabave obvezno je voditi registar sklopljenih ugovora i izdanih narudžbenica jednostavne nabave za sve predmete nabava procijenjene vrijednosti jednake ili veće od 2.650,00 eura, dok se u članku 14. Pravilnika propisuju rokovi čuvanja podataka i dokumentacije.

**IX. PRIJELAZNE I ZAVRŠNE ODREDBE** (Članci 15. – 17.)

Odredbama članka 15., Pravilnika utvrđeno je da će se postupci započeti prema odredbama prethodno donesenog Pravilnika prema njima i dovršiti.

Odredbom članka 16. i 17 Pravilnika utvrđeno je stupanje na snagu ovog Pravilnika i prestanak važenja prethodno donesenog Pravilnika.